Alcàsser Reforça l' Equip d' Atenció Psicològica Municipal
Mié, 15/09/2021 - 10:00

L'Ajuntament d'Alcàsser amplia, des de hui, l'equip de professionals de l'àrea de Serveis Socials amb la incorporació d'una psicòloga a jornada completa. Fins al moment, la plantilla municipal estava formada per una psicòloga dedicada a abordar casos d'infància i adolescència. Amb aquesta nova incorporació, el servei de psicologia municipal comptarà, a més, amb una professional per a atendre persones adultes, ja que formarà part de l'equip d'atenció primària bàsica E.

L'alcaldessa d'Alcàsser, Eva Zamora, ha valorat aquesta nova incorporació com a «necessària, ja que forma part del compromís d'aquest ajuntament per millorar l'atenció ciutadana, oferint eines que els ajuden a superar situacions difícils, i més especialment en un moment en què la pandèmia de la Covid-19 ha disparat la demanda d'aquest servei».

I és que com expliquen des de l'àrea de Serveis Socials, «les dificultats socioeconòmiques dels últims anys, així com els efectes ocasionats per la Covid-19, han generat gran vulnerabilitat en aspectes com ara la salut mental o estabilitat emocional, posant de manifest la necessitat de disposar de serveis d'atenció psicològica on acudir a la recerca d'orientació, assessorament i teràpia».

Després d'aquesta nova incorporació, l'Ajuntament d'Alcàsser reafirma la seua aposta per oferir uns Serveis Socials de qualitat, capaços de donar una resposta ràpida i efectiva i adaptats a una realitat cada vegada més complexa i canviant. Per això, s'ha creat un equip multidisciplinari capacitat per a abastar les diferents dificultats que puguen sorgir en les famílies al llarg de tot el cicle vital, treballant sempre de manera coordinada, transversal i en xarxa amb els diferents recursos sanitaris, educatius i dels àmbits policial i judicial i, per descomptat, tenint sempre present l'atenció individualitzada i adaptada a les necessitats de cada persona.

Per a accedir a aquest servei municipal, només serà necessari residir a Alcàsser.